ট্যানিং
খুব প্রয়োজন না পড়লে দুপুরের সময়টা রোদে বেরোবেন না। বাকি সময়ও বেরনোর আগে ভাল করে সানস্ক্রিন লাগাবেন। তবে সব সতর্কতা মানলেও ট্যানিংয়ের সমস্যা রয়েই যায়। মাসে একটা করে ডিট্যান ফেশিয়াল করিয়ে নিতে পারেন। তা ছাড়াও ট্যান দূর করার কিছু ঘরোয়া টোটকা রইল।
চার টেবিলচামচ দুধ, এক টেবিলচামচ মধু এবং দুই টেবিলচামচ লেবুর রস একসঙ্গে মিশিয়ে প্যাক বানিয়ে নিন। ট্যান হওয়া অংশে লাগিয়ে ১৫ মিনিট শুকিয়ে নিন। তারপর ঠান্ডা জল দিয়ে ধুয়ে ফেলুন।
দুই টেবিলচামচ ইয়োগার্ট আর দুই টেবিলচামচ মধু মিশিয়ে তাতে একটু জাফরান দিয়ে ফ্রিজে ঠান্ডা করে রাখুন। রোদে পোড়া অংশে ভালভাবে লাগিয়ে ২০ মিনিট রেখে ধুয়ে ফেলুন।

স্ক্রাবিং
গরমে ঘামের জন্য ত্বকে বেশি ময়লা জমে। তাই সপ্তাহে দু’দিন ভাল করে এক্সফোলিয়েট করে নেওয়া প্রয়োজন।
এক টেবিলচামচ ফাইন ওটমিল আর এক টেবিলচামচ বেকিং সোডা অনেকটা জলে মিশিয়ে গাঢ় পেস্ট বানিয়ে নিন। এটা মুখে লাগিয়ে দু’তিন মিনিট আলতো হাতে ম্যাসাজ করে ধুয়ে ফেলুন। 
এক টেবিলচামচ চালের গুঁড়ো, এক টেবিলচামচ লেবুর রস, দই আর অল্প গাজরকুচি মিশিয়ে একটা পেস্ট তৈরি করুন। ভাল করে মুখে লাগিয়ে কিছুক্ষণ ম্যাসাজ করে ধুয়ে ফেলুন।

জেল্লা ফেরাতে
দিনের পর দিন গরমে বেরোলে ত্বকের প্রাকৃতিক জেল্লা কমে যায়। ফ্যাকাশে মুখ তরতাজা করে তুলতে বাড়িতেই একটা প্যাক বানিয়ে ফেলতে পারেন। আনারস, পেঁপে, গ্রেপসিড অয়েল আর হলুদ ভাল করে মিশিয়ে নিন। মুখে আর গলায় এই প্যাক লাগিয়ে রিল্যাক্স করুন। শুকিয়ে গেলে ধুয়ে ফেলবেন।

অ্যাকনে
১। গরমে অ্যাকনের সমস্যা বেড়ে যায়। দিনে দু’ থেকে তিনবার ভাল করে মুখ পরিষ্কার করা প্রয়োজন। মেকআপ ব্যবহার করলে প্রথমে মেকআপ রিমুভার বা মেকআপ রিমুভিং ওয়াইপ্‌স দিয়ে মেকআপ তুলে নিন। অতিরিক্ত তৈলাক্ত ত্বকের জন্য জেল বেস্‌ড ক্লেনজার পাওয়া যায়। সেগুলো ব্যবহার করতে পারেন। তারপর ফেসওয়াশ দিয়ে ভাল করে মুখ ধুয়ে নিন। পরিষ্কার ত্বকে প্রথমেই টোনার ব্যবহার করুন। বাজারচলতি টোনার ব্যবহার না করতে চাইলে গোলাপ জল বা শসার রস টোনার হিসেবে ব্যবহার করতে পারেন। ত্বক পরিষ্কার থাকলে অ্যাকনের সমস্যা অনেকটাই কমে যায়। তা ছাড়া অ্যাকনে দূর করতে একটি ঘরোয়া প্যাক তৈরি করে নিতে পারেন।
২।  এক চা-চামচ শসার রস, এক চা-চামচ লেবুর রস, এক চা-চামচ চন্দনবাটা, হলুদগুঁড়ো, নিমপাতা আর তুলসিপাতা একসঙ্গে মিশিয়ে 
নিন। এই প্যাক একদিন অন্তর লাগালে 
উপকার পাবেন।
৩।  অ্যাকনের লালচে ভাব ও ব্যথা কমাতে তার উপর এক ফোঁটা টি-ট্রি অয়েল লাগিয়ে সারা রাত রেখে দিন। পরদিন সকলে তফাত চোখে পড়বে।


র‌্যাশ
৪।  ঘাম জমে ত্বকে জীবাণু জন্মায়। তাই ভাল করে দিনে দু’বার অন্তত স্নান করবেন। স্নানের জলে কিছু পুদিনাপাতা বা নিমপাতা ফেলে দিতে পারেন। ঘামাচির সমস্যা থাকলে স্নানের জলে দু’তিন ফোঁটা অ্যান্টিসেপটিক লিক্যুইড মিশিয়ে নিন। স্নান করে অনেকেই ভিজে গায়ে পোশাক পরে নেন। কিন্তু সেটা ঠিক নয়। নরম কাপড় দিয়ে গা মুছে ভাল করে ট্যালকম পাওডার আর ডিওড্র্যান্ট লাগিয়ে তারপর পোশাক পরুন। রোদে পোড়া অংশে লালচে ভাব দেখলে বা কোনও রকম অস্বস্তি হলে ভাল করে ধুয়ে অ্যালোভেরা জেল লাগাতে পারেন। এতে ত্বক আরাম পাবে। র‌্যাশ বেরোলে ঢিলেঢালা সুতির পোশাক পরবেন। সাধারণত দু’তিন দিন পর হিট র‌্যাশ চলে যায়। তবে র‌্যাশ বাড়াবাড়ির পর্যায়ে পৌঁছে গেলে অবশ্যই ডাক্তারের পরামর্শ নেবেন।
৫।  শুধু নিজেকেই পরিষ্কার রাখলে হবে না। পরিষ্কার রাখুন নিজের চারপাশটাও। এই গরমে একই পোশাক না ধুয়ে দু’দিন পরবেন না। ব্যবহার করা তোয়ালে বা গামছা, বেডকভার, পিলোকভার— সবই নিয়মিত বদলান। তবে দু’দিন অন্তর নিজের মোবাইল ফোনটা অবশ্যই পরিষ্কার করবেন। দিনের সবচেয়ে বেশি সময় মুখের সংস্পর্শে থাকে আপনার ফোন। যত জীবাণু, ধুলো, ময়লা সব ফোন থেকেই ত্বকে পৌঁছয়। তাই তুলো আর অ্যান্টিসেপটিক লিক্যুইড দিয়ে নিয়মিত ফোন পরিষ্কার করুন।
পায়ের দুর্গন্ধ
‘স্মেলি ফিট’ বা পায়ের দুর্গন্ধ কাটাতে রোজ একটা পাত্রে একটু ঈষদুষ্ণ জলে কয়েক ফোঁটা ল্যাভেন্ডার অয়েল মিশিয়ে পা ডুবিয়ে রাখুন। ২০ মিনিট রেখে দিন। ভিনিগারও ব্যবহার করতে পারেন।